Broj: 711-I-1318-M-102/21-02-11

Zagreb, 30. srpnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Aleksandre Jozić-Ileković i Tončice Božić kao članica Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Branke Ramljak, državne tajnice u Ministarstvu znanosti i obrazovanja do 24. srpnja 2020.g.,** na 137. sjednici, održanoj dana 30. srpnja 2021.g., daje sljedeće

**MIŠLJENJE**

**Nema zapreke, u smislu odredbi ZSSI-a, da dužnosnica Branka Ramljak, državna tajnica u Ministarstvu znanosti i obrazovanja do 24. srpnja 2020.g., obnaša dužnost gradske vijećnice Grada Splita te da za istu dužnost prima naknadu, obzirom da je od prestanka obnašanja dužnosti državne tajnice prošlo više od 12 mjeseci te se obveze i ograničenja iz ZSSI-a na navedenu dužnosnicu više ne primjenjuju.**

Obrazloženje

Zahtjev za davanjem mišljenja Povjerenstva podnijela je dužnosnica Branka Ramljak, državna tajnica u Ministarstvu znanosti i obrazovanja do 24. srpnja 2020.g. U knjigama ulazne pošte zahtjev je zaprimljen 27. srpnja 2021.g. pod poslovnim brojem: 711-U-4100-M-102/21-01-2 te je povodom istog otvoren predmet broj M-102/21.

Člankom 3. stavkom 1. podstavkom 6. ZSSI-a propisano je da su državni tajnici dužnosnici u smislu tog zakona. Uvidom u Registar dužnosnika koji ustrojava i vodi Povjerenstvo utvrđeno je da je Branka Ramljak obnašala dužnost državne tajnice u Ministarstvu znanosti i obrazovanja od 13. srpnja 2017.g. do 24. srpnja 2020.g. Stoga je i Joško Dujmović povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnica navodi kako je Odlukom VRH razriješena (na vlastiti zahtjev) dužnosti državne tajnice u Ministarstvu znanosti i obrazovanja dana 24. srpnja 2020.g. Na konstituirajućoj sjednici Gradskoga vijeća Grada Splita 13. srpnja 2021.g. potvrđena je kao gradska vijećnica pa traži mišjenje Povjerenstva predstavlja li navedena situacija sukob interesa. Napominje da nije dobila niti kune naknade do danas te da nije ni donesena Odluka o naknadama.

Na temelju članka 3. stavka 1. podstavka 6. ZSSI-a propisano je da su državni tajnici dužnosnici u smislu tog zakona, odnosno isti su obveznici postupanja sukladno odredbama toga Zakona.

Dužnosnici su dužni poštivati sve obveze, zabrane i ograničenja propisana odredbama ZSSI-a i to od dana stupanja na dužnost do dana prestanka obnašanja dužnosti, pri čemu su, sukladno članku 20. stavku 3. ZSSI-a, obveze, zabrane i ograničenja propisane člancima 7., 8., 9., 14. i 17. ZSSI-a dužni poštivati i daljnjih 12 mjeseci od dana prestanka obnašanja dužnosti. Ujedno, dužnosnici su dužni poštivati i posebna ograničenja propisana člankom 20. stavkom 1. ZSSI-a i to u razdoblju od 12 mjeseci nakon dana prestanka obnašanja dužnosti.

Slijedom navedenog, Branka Ramljak je povodom obnašanja dužnosti državne tajnice u Mainistartvu znanosti i obrazovanja, za vrijeme obnašanja te dužnosti, bila dužna postupati sukladno odredbama ZSSI-a, dok je zabrane i ograničenja propisane člancima 7., 8., 9., 14. i 17. ZSSI-a dužnosnica bila dužan poštivati i daljnjih 12 mjeseci od dana prestanka obnašanja navedene dužnosti.

Branka Ramljak je prestala biti obveznikom svih odredaba ZSSI-a u potpunosti 12 mjeseci nakon dana prestanka obnašanja dužnosti državne tajnice u Ministarstvu znanosti i obrazovanja, odnosno 24. srpnja 2021.g. Slijedom navedenog, Povjerenstvo je mišljenja kako nema zapreke, u smislu odredbi ZSSI-a, da dužnosnica Branka Ramljak obnaša dužnost gradske vijećnice Grada Splita te da za istu dužnost prima naknadu, obzirom da je od prestanka obnašanja dužnosti državne tajnice prošlo više od 12 mjeseci te se obveze i ograničenja iz ZSSI-a na navedenu dužnosnicu više ne primjenjuju

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Branka Ramljak, elektroničkom dostavom
2. Objava na internetskoj stranici Povjerenstva
3. Pismohrana